Papersnake/gushiwen huggingface dataset:
桃源道中用邢子中丈旧韵
赵蕃（宋代）

山川曾是避秦余，何得真成画不如。
想象曾闻昔所赋，经行为记我今初。
欲知赋役无逃遁，看取耕桑映密疏。
雨笠烟蓑春正好，盍抛手板便从渠。
颂古十一首
释咸杰（宋代）

五百生前失却，五百生后太错。
错错，谁道祥麟只一角。
摸鱼儿 其一
李昴英（宋代）

晓风痴、绣帘低舞。霏霏香碎红雨。燕忙莺懒春无赖，懒为好花遮护。

浑不顾。费多少工夫，做得芳菲聚。休颦百五。却自恨新年，游疏醉少，光景恁虚度。

猊烟瘦，困起庭阴正午。游丝飞絮无据。千林湿翠须臾遍，难绿鬓根霜缕。

愁绝处。怎忍听，声声杜宇深深树。东君寄语。道去也还来，后期长在，紫陌岁相遇。
柏乡雨花庵口占
吴襄（清代）

雨花亭子上，坐饮赵州茶。古寺木初落，疏林日已斜。

黄花应笑客，白发未还家。老衲若南去，乡山问九华。
大涤洞天留题
赵崇渭（宋代）

福地天然号洞霄，王畿密迩路非遥。
淡浓翠碧山重列，圆碎珠玑泉一条。
九锁真成仙境胜，借行顿使客愁销。
超凡得道从兹始，未减金华王子乔。
颂石头和尚草庵歌
释印肃（宋代）

百年抛却任纵横，只履西归表不生。
来往本无常湛寂，心心相印号传灯。
送贤上人归云门庵
韩驹（宋代）

云门秀色连云居，石林参天冬不枯。溪回彷佛菜叶下，路转崔嵬茆屋孤。

上人一口尽诸佛，肯顾世上群儿愚。独寻庞老不惮远，此事古有今人无。

我穷活计依精庐，千年香火勤朝晡。远来无物可祗待，苦笋淡粥同斋盂。

翻然别我出门去，春雨趁耕姜芋区。不须领众强自苦，一庵高卧真良图。
浣溪沙（咏梅）
吴儆（宋代）

茅舍疏离出素英。临风照水眩精神。娟娟新月又黄昏。削约寒枝香未透，细看频嗅独消魂。为谁消瘦不禁春。
溪行杂咏
林澍蕃（清代）

露冷烟深江树稀，孤舟夜泊橹声微。平沙江上寒芦渚，一夕西风白雁飞。
风雨
陈与义（宋代）

风雨破秋夕，梧叶窗前惊。
不愁黄落近，满意作秋声。
客子无定力，梦中波撼城。
觉来俱不见，微月照残更。
拟娼楼节怨
刘方平（唐代）

上苑离离莺度，昆明幂幂蒲生。

时光春华可惜，何须对镜含情。
横林望见惠山寄怀尤延之三首 其三
杨万里（宋代）

平生玉树伴蒹葭，晚岁春兰隔菊花。咫尺遂初堂下水，寄诗犹自怨人遐。
玉楼春 其二 闺情
董元恺（清代）

金丝蹙雾红衫薄。绝代佳人何寂寞。鸟飞残照水烟开，霜覆鹤身松子落。

朝来始向花前觉。瘦竹亸烟遮板阁。但曾行处遍寻看，不然日暮还家错。
与张补阙、王炼师自…留别赵员外裴补阙同赋杂题一首
皇甫冉（唐代）

朝朝春事晚，泛泛行舟远。淮海思无穷，悠扬烟景中。

幸将仙子去，复与故人同。高枕随流水，轻帆任远风。

钟声野寺迥，草色故城空。送别高台上，裴回共惆怅。

悬知白日斜，定是犹相望。
句
钱镠（唐代）

须将一片地，付与有心人。

黄河信有澄清日，后代应难继此才。

传语龙王并水府，钱塘借与筑钱城。
初除浙东，妻有阻色，因以四韵晓之
元稹（唐代）

嫁时五月归巴地，今日双旌上越州。兴庆首行千命妇，

会稽旁带六诸侯。海楼翡翠闲相逐，镜水鸳鸯暖共游。

我有主恩羞未报，君于此外更何求。
宿山中绝句 其一
吴颖芳（清代）

乘月渡溪晚，谷口触烟入。镫明知有人，茅斋隔松叶。
长河泛舟
弘历（清代）

晓凉拂水气，日影漏空云。两岸稼如勃，都吾意所欣。

波添平浦脉，翠叠远山纹。万寿招提近，钟声烟际闻。
句
宋太宗（宋代）

二三千客里成事，七十四人中少年。
煮泉石
王洋（宋代）

顽石连卷裹绿苔，人传桑苎手亲开。
谁言天地无情物，却解殷勤唤客来。
和本斋止酒
牟巘五（宋代）

闻公久矣空诸妄，止酒真成一事无。
旧说蜜殊惟饮蜜，不妨试候小风炉。
之雍丘舟中奉寄少述处士明叔公緼
韩维（宋代）

柔橹咿哑画鹢东，翛然清兴不知穷。
新秋草树轻凉外，落日帆樯远思中。
人事感心怀素友，年华催鬓作衰翁。
江湖旧约今仍负，肠断从南万里风。
答简夫
孙应时（宋代）

拂拭瑶琴听我歌，汤汤三叹又峨峨。
了知世道从来久，长觉人心苦太多。
便踏早朝陪凤辇，更忧春梦隔鲸波。
此生付与天公竟，铁杵成针取次磨。
和晏相公九日郡筵
宋祁（宋代）

令序凝秋籥，欢游驻使轩。行觞酒筹密，踏节舞韡翻。

榴熟丹房解，萸香紫粒繁。风头腊轻惨，日脚送斜喧。

镂管新篇逸，吹花旧俗存。请为丞相寿，长久庆调元。
李居士
司空图（唐代）

高风只在五峰前，应是精灵降作贤。

万里无云惟一鹤，乡中同看却升天。
吉林土风杂咏十二首 其十 豁山
弘历（清代）

𢷬苧沤麻亦号笺，粘窗写牍用犹便。百番徒讶银光薄，万杵还轻越竹坚。

但取供书何贵巧，便称铺玉讵能贤。高丽镜面寻常有，爱此淳廉旧制传。
春晚郊行
卫宗武（宋代）

步屧出郊原，家家春满门。
斜阳芳草岸，流水落花村。
露叶梅藏子，云根笔长孙。
东君老仍媚，犹有野芳存。
读容甫近诗过以哀怨为体诗以广之
黄景仁（清代）

汪子叩门手吟卷，示我迩来之所作。脱口巳觉馨满面，环诵弥令悲动魄。

等閒关山与风露，秋士当之倍凄楚。轻云袅袅落灵光，白月辉辉鉴心苦。

床头呜咽寒蛩鸣。
道院
陆游（宋代）

四壁长苔痕，经旬掩绿樽。
雨声清梦境，灯影伴吟魂。
摇落悲徂岁，漂流忆故园。
拟骚无杰语，千古愧湘沅。
嘲贾似道
刘壎（宋代）

三百年余历数更，东南万里看升平。
黄金台上麒麟阁，混一元勋是贾生。
闻仲嘉叔问继以职事行县道游茶山及诸胜境作寄一首
程俱（宋代）

春风入山骨，毛甲亦已舒。晨熹被春山，草木清而姝。

况乃顾渚源，云关护灵区。阴崖气亦暖，瑞草先春敷。

金沙出清泉，甘冽滋芳腴。依依杨柳村，渺渺桑苧居。

前瞻大小寒，窈窕穷崎岖。飞流吐明月，转壑千雷车。

参天亡陈桧，霜黛郁不枯。当时临春地，变灭成榛芜。

安知岁寒质，千载独不渝。大中乾元字，入木蛟鸾俱。

薰风想佳句，奇踪典刑馀。独往三住翁，至今有遗墟。

真游岂易遇，庶或闻沉榆。饱闻东吴胜，欲往世累拘。

二子独幽讨，仙舟继篮舆。林间伯劳飞，茶篚春事初。

尚有北枝秀，明空雪千株。幽香发清夜，肝胆生冰壶。

王事既料理，清游亦忘劬。遥知山水间，快若纵壑鱼。

今我方禄隐，居然卧蜗庐。画墁固无役，反如著辕驹。

亦拟浮扁舟，乘春经五湖。收帆白蘋下，令子见潜夫。
野意
姜特立（宋代）

谢安高卧向东山，白传分司雒水湾。
宾朋歌舞欢娱处，只在山光水色间。
时人为三茅君谣
佚名（魏晋）

茅山连金陵，江湖据下流。三神乘白鹤，各在一山头。

佳雨灌畦稻，陆地亦复周。妻子保堂室，使我无百忧。

白鹤翔青天，何时复来游。
诗二十五首 其十七 二月十六日右英作
云林右英夫人（魏晋）

晨游太素宫，控軿观玉河。夕宴郁绝宇，朝采圆景华。

弹璈北寒郁，七灵晖紫霞。济济高仙举，纷纷尘中罗。

盘桓嚣蔼内，愆累不当多。
远老惠雪中观梅诗次韵以谢
吴芾（宋代）

山头飞雪已漫漫，云散须臾复见山。
踏雪不辞来野外，爱梅须遍走林间。
为怜孤艳思经目，拟索疏枝笑解颜。
师肯相过宜及早，预愁花点绿苔斑。
学士院端午帖子二十七首 其二
苏辙（宋代）

压蔗出寒浆，敲冰簇画堂。人间正袢暑，天上绝清凉。
迎候林德辅帅参一首
刘克庄（宋代）

西埜约余同荐祢，六丁力尽不能留。
霜蹄屡蹶追风骠，皓首还登载月舟。
伊昔士元曾别驾，即今子美尚参谋。
浮荣膜外何须较，且可归来秉烛游。
无题
舒岳祥（宋代）

清江似酒能迷客，绿酒如江不醉人。
似酒似江俱莫问，伤心最是艳阳春。
赠医僧朗碧天为高子威指挥赋
凌云翰（元代）

师号胡为朗，碧天无点埃。宁知药草品，能济栋梁材。

大道传龙树，芳名达凤台。从兹开寿域，雨露日边来。
和儿咨夔夜坐韵
洪钺（宋代）

楼底雪知峰，楼头着寓翁。
梅方开萼绿，桃已亚枝红。
斟浅偏劳劝，眠迟不受烘。
锦城春在眼，何暇问蚕丛。
白鹭亭
任希夷（宋代）

江水悠悠淮水流，台城寂寂石城留。
凄凉白鹭洲头月，曾照前朝玉村秋。
黄山杂咏·桃花峰
邓宗度（宋代）

刘阮辞世尘，桃花谁复主。
无计殢春风，一夜零红雨。
和落花流水四绝句依长文侄韵 其四
孙觌（宋代）

浅浅微波照残影，溅溅流润细萦苔。浮花浪蕊相随去，莺语丁宁挽不来。
赋松
谢枋得（宋代）

乔松磊磊多奇节，冬无霜雪夏无热。
根头更有千岁苓，知谁可语长生诀。
城下青草歌时饶府调湖南青草军守太和日与南乡有构隙之意
刘崧（元代）

日日起帆樯，载酒送牛羊。赣兵明日下，相候打南乡。
芹溪八咏
叶善夫（宋代）

登楼眺望雪晴天，银作高山玉作田。
最好夜深明月上，素娥滕六斗婵娟。
祝黄素庵大令七十寿时己巳七月初五
金应澍（清代）

德门旧日仰清华，刺史循声冀北誇。三世琴堂欣有子，半生宦海尚无家。

七旬蔗境期颐卜，八邑棠阴岁月赊。何日东归娱晚景，一尊相对话桑麻。
夜起呼徐监簿同看月
刘敞（宋代）

夜长愁无端，岁晚易多感。徘徊中庭步，相与肆遐览。

繁霜冷次骨，皎月清照胆。幽意暂欲飞，秀色若可揽。

明夕虽复来，素华已应减。念兹径使醉，无使我心惨。
次韵荆门张守寺簿
魏了翁（宋代）

书来寄我赋归辞，谅子知其不可为。𧥄𧥄牛羊刍牧隘，可可鸿雁稻粱衰。

有饥有溺己饥溺，后觉后知谁觉知。细玩海州三奏藁，前贤风味俨重窥。
陶诗
李龙高（宋代）

靖节当年不赋渠，僅题一字果何如。
分明诗是梅花样，剩说梅花诗更癯。
惜黄花慢 月
濮文绮（清代）

银汉无烟。正碧云露重，秋宇寒添。去年楼上，销魂似我，今年帘外，消瘦谁看。

镜中未改婵娟影，怎辜负、今夜檀栾。海天圆。方诸清泪，滴损华年。

多情伴你无眠。愿美人花底，名士樽前。炉香影热，玉琴韵冷，夜明风静，好景无边。

清光满照梅花梦，再休问、缺陷因缘。甚愁烦。人天多少缠绵。
送乡僧德璘监寺缘化结夏归天童山二首
杨万里（宋代）

一别璘公十二年，故当刮目为相看。
问侬收得曹溪水，雩下春风吹已乾。
万年春 衲衣
丘处机（宋代）

衲袄秋来，著身渐觉时相称。霜天净。畅怀游兴。不怕西风劲。百片千条，上下穿联定。宽还正。外疏狂性。内放明珠莹。
官满寓济川馆得叶嘉仲和朱宰梅花诗次韵云作
戴栩（宋代）

经年一会面，危坐拥寒灰。
绝胜对余子，一朝来百回。
叙幽冤
郑琼罗（唐代）

痛填心兮不能语，寸断肠兮诉何处。

春生万物妾不生，更恨香魂不相遇。
舟入鼎湖赠同舟居士
成鹫（清代）

何幸识高贤，同舟岂偶然。暮山长带雨，秋水远浮天。

归路征帆外，禅心落叶边。相期携手处，遥指鼎湖巅。
西陵 其二
傅作楫（清代）

夕阳古道草萋萋，十里荒烟望欲迷。惆怅年年寒食节，越王台上鹧鸪啼。
即事 其二
苏泂（宋代）

平生苏季子，岁晚意何如。收拾江湖梦，归来田舍庐。

耰锄知力腐，书卷著饥驱。稍识瞿昙老，长思结习除。
丽人赋
沈约（南北朝）

有客弱冠未仕，缔交戚里，驰骛王室，遨游许史。归而称曰：狭邪才女，铜街丽人，亭亭似月，嬿婉如春，凝情待价，思尚衣巾。芳逾散麝，色茂开莲。陆离羽佩，杂错花钿。响罗衣而不进，隐明镫而未前。中步檐而一息，顺长廊而回归。池翻荷而纳影，风动竹而吹衣。薄暮延伫，宵分乃至。出暗入光，含羞隐媚。垂罗曳锦，鸣瑶动翠。来脱薄妆，去留馀腻。沾粉委露，理鬓清渠。落花入领，微风动裾。
祝二岩
戴复古（宋代）

仆本山野人，渔樵共居处。
小年学父诗，用心亦良苦。
搜索空虚学，缀缉艰辛语。
糊口走四方，白头无伴侣。
前年得严粲，今年得严羽。
我自得二严，牛铎谐钟吕。
粲也苦吟身，束之以簪组。
遍参百家体，终乃师杜甫。
羽也天姿高，不肯事科举。
风雅与骚些，历历在肺腑。
持论伤太高，与世或龃龉。
长歌激古风，自立一门户。
二严我所敬，二严亦我与。
我老归故山，残年能几许。
平生五百篇，无人为之主。
零落天地间，未必是尘土。
再拜祝二严，为我收拾取。
灵台家兄古镜歌
薛逢（唐代）

一尺圆潭深黑色，篆文如丝人不识。耕夫云住赫连城，

赫连城下亲耕得。镜上磨莹一月馀，日中渐见菱花舒。

金膏洗拭鉎涩尽，黑云吐出新蟾蜍。人言此是千年物，

百鬼闻之形暗栗，玉匣曾经龙照来，岂宜更鉴农夫质。

有时霹雳半夜惊，窗中飞电如晦明。盘龙鳞胀玉匣溢，

牙爪触风时有声。耕夫不解珍灵异，翻惧赫连神作祟。

十千卖与灵台兄，百丈灵湫坐中至。溢匣水色如玉倾，

儿童不敢窥泓澄。寒光照人近不得，坐愁雷电湫中生。

吾兄吾兄须爱惜，将来慎勿虚抛掷。兴云致雨会有时，

莫遣红妆秽灵迹。
浣溪沙 其七
晏殊（宋代）

小阁重帘有燕过。晚花红片落庭莎。曲阑干影入凉波。

一霎好庭生翠幕，几回疏雨滴圆荷。酒醒人散得愁多。
题王岩起乐斋三首
刘子翚（宋代）

数丛修竹拥斋居，兴味翛然乐有余。
午枕睡酣窗寂寂，清风来去自翻书。
拟古
周炤（清代）

鸳鸯固友禽，鹦鹉亦珍鸟。屏栏与池塘，哀乐各昏晓。

鹦鹉语鸳鸯，飞鸣何缭绕。情多恐不祥，怨重将毋扰。

我闻太息之，衾裯正微渺。凄然欲向谁，彼姝矜窈窕。
小阁闲坐
白居易（唐代）

阁前竹萧萧，阁下水潺潺。拂簟卷帘坐，清风生其间。

静闻新蝉鸣，远见飞鸟还。但有巾挂壁，而无客叩关。

二疏返故里，四老归旧山。吾亦适所愿，求闲而得闲。
取凉二绝
洪咨夔（宋代）

六月冷官还解热，解衣盘礴坐苍苔。
微风只在松梢顶，着意招呼不下来。
浣溪沙·菊节
苏轼（宋代）

缥缈危楼紫翠间，良辰乐事古难全。感时怀旧独凄然。
璧月琼枝空夜夜，菊花人貌自年年。不知来岁与谁看。
次韵苏公涉颍
陈师道（宋代）

冲风不成寒，脱木还自奇。
坐看白日晚，起行清颍湄。
三穴未为得，一舟不作痴。
路暗鸟遗音，江清鱼弄姿。
宇定怪物变，意行觉舟迟。
公与两公子，妙语含风漪。
但怪笑谈剧，莫知宾主谁。
得句未肯吐，郁郁见睫眉。
相从能几何，行乐当及兹。
生忍自作难，百忧间一嬉。
时寻赤眼老，不探黄口儿。
解公头上巾，一洗七年缁。
至洁而纳污，此水真吾师。
须公晓二子，人自穷非诗。
七月二十七午到钓滩登其台偶成二绝
杜范（宋代）

高人作计亦迂哉，千心崔嵬著钓台。
握手故人留不住，有鱼那肯上钩来。
绵谷回寄蔡氏昆仲
罗隐（唐代）

一年两度锦城游，前值东风后值秋。
芳草有情皆碍马，好云无处不遮楼。
山牵别恨和肠断，水带离声入梦流。
今日因君试回首，淡烟乔木隔绵州。
社日偶集恨去岁社与圆机有约阻雨
晁说之（宋代）

归闺于春得社迟，酒应过熟老农嬉。
故巢候燕宾朋禁，骤雨前年唱和诗。
要使歌喉扶妩媚，肯教鼠目斗狐疑。
云南蓟北休惊怕，今日宽仁不戮师。
金川归化恭纪一百韵
查礼（清代）

帝德恢无外，皇慈格有苗。山高凭箭定，诗美咏弓弨。

卉服齐通凭，垂裳尽仰尧。礼成行{衤类}祃，乐奏制《咸》《韶》。

勋业垂青汗，声灵怒赤熛。信知怜趯兔，不仅变飞鸮。

陇蜀疆隅广，西南险阻饶。微卢周代助，邛笮汉时朝。

羌僰长驰后，羁縻历世遥。民风徵象译，使节遣星轺。

玉垒森千嶂，金川渺一嶛。子来曾号赤，虫细合名幺。

鐻耳斑衣倩，雕题翠发髟。从征殳共执，受职宠仍邀。

居逸偏多戾，潜深敢自骄。邻邦兼狎侮，接壤遂攻剽。

戢戢虮缘介，逡逡犬走猋。逋逃甘聚薮，烽燧漫侵宵。

化外难文告，安边戒动摇。我思和以剂，彼病渴于痟。

嵎险围应顿，巢危焚必焦。徵兵扫蠛蠓，分将靖焦侥。

尚尔矜超距，居然捍采樵。穷鱼夸拨剌，首鼠恃跔跳。

坚守腾饥虎，烦谋聚沸蜩。老师空擐甲，旷日但鸣刁。

圣武殷宁宇，军威重建标。合符士尽厉，设旐骑皆骁。

上相怀孤愤，中诚冠百僚。请行初日皎，承命北风飂。

华毂皇躬拥，芳羹御手调。百壶樽溢蚁，三锡剑装珧。

端拱临轩槛，精禋告庙祧。陛辞温似纩，旆出疾如飙。

师保咸攀柳，天潢亦驻镳。共期归辔速，早庆塞氛消。

皇驿征无滞，河堧度更辽。计程烟杏杳，冒冷雪瀌瀌。

燕岭才前夜，秦关又诘朝。奔驰靷任绝，章奏烛频销。

眷遇交中使，精勤励后凋。甘分厨下膳，俊肠射前雕。

慰问劳俱忘，都俞福共徼。休光诚蔼吉，佳气自清漻。

叱驭凌千仞，连营远七桥。需粮迟木马，涉水弃泥橇。

石磴牵修绠，皮船胜小𦨣。寒峰指孛彗，霜气净炎歊。

中鹄须穿目，呼卢在得枭。贪狼徒肆狡，文雉敢呈娇。

骈首奸同戮，倾心众不嚣。悬旌遮夕照，飞炮震云霄。

喻害蟊皆贼，如耘秽是穮。诉哀身愿缚，乞命语维哓。

将令宣乘锐，军心誓啖妖。墨痕浮盾鼻，鸱响急弓𢑁。

天子恩真湛，东风律转条。有嗟昆玉烬，不尚血流漂。

一面开罗网，连村保领腰。惠方周骨体，泽已遍天乔。

懋赏桓圭搢，崇猷鷩冕超。勋宜休鬯秬，荣岂藉房椒。

瑞霭林开雾，欢声谷应潮。连营环嵽嵲，猛帅越岧峣。

顾盼今通道，周巡昨战碉。怪形驱魍魉，丑类遁山魈。

坛建阶墀筑，门开彩绣飘。蛇行股并栗，尘伏首微翘。

六事严铜柱，三章重斗杓。感深颡屡搕，悔极泪如浇。

表赤呈金赆，抒丹奉玉瑶。论功彰赫濯，却馈恤荒要。

稚女眉初黛，童男发尚髫。立祠同社祭，供佛比僧寮。

壁垒逡巡撤，藩篱次第烧。比邻安故堵，率士息征徭。

豹变开戎索，鸧鸣返革䩦。依依循柳色，款款踏兰苕。

郊社虔笾豆，园陵肃血膋。成平深瘗玉，峻极烈焚萧。

盛事奎章制，丰碑翠石雕。焜煌垂有倬，惕厉示无恌。

锡燕罗彝斝，陪筵集珥貂。鹰扬徵舞蹈，鱼藻寓笳箫。

大赉周师集，胪欢舜舞招。即今歌宴宴，在昔梦迢迢。

挞伐高汤武，谦冲过姒姚。乾宫纯孝备，慈圣德辉昭。

奉册亲呈表，开筵后拂褕。珩璜和殿幕，绂绶映庭燎。

忆昨勤输挽，征车挂饮瓢。风尘晨共发，亭廨夜堪侨。

聚米看山势，群官用部挑。抡材及樗栎，采论愧刍荛。

郎暑旋辞庋，滇池拟驾轿。从征期慷慨，同队逐飘飖。

奏凯寻由蜀，微臣改渡潇。待听湘水瑟，为鼓楚江桡。

诗思惟追柳，居民并治猺。长歌怀北阙，《击壤》比风谣。
闰中秋
赵大成（宋代）

桂影中秋特地圆，况当馀闰魄澄鲜。因怀胜赏初经月，免使诗澄叹隔年。

万象敛光增浩荡，四溟收夜助婵娟。鲜云清廓心田豫，乘兴能无赋咏篇。
送湖南张仓解官还建昌九首
廖行之（宋代）

江海无忘魏阙思，不妨身佩国安危。
太平基业须贤辅，政赖君王用及时。
湖上
陆游（宋代）

石帆山下旧苔矶，回首平生念念非。
秋早明河低接地，夜深白露冷侵衣。
风生古戍茄争发，月过横塘鹊独飞。
却看宦途倾夺地，怳然败将脱重围。
礼金地藏塔用王文成宿化城寺韵 其一
周天度（清代）

翠微环列晓岚深，千丈浮埃迥不侵。南纪江山呈履舄，中天云不异晴阴。

香台卓影疑无地，花雨飘空别有林。灵迹几经收拾到，抽毫虚费短长吟。
钟南平祠像
吕南公（宋代）

天禄空虚土运崩，匹夫徒手起欃枪。还将有限骁雄力，换得无穷跋扈名。

已是用心贪祸乱，尚何颜面见升平。丹青此日凝埃色，尚似忧惭问罪兵。
送李侍郎安抚浙东 其一
程珌（宋代）

通明殿上紫芝仙，乞得闲身下九天。今日都门临祖处，几人惊叹著鞭先。
桐树
曾巩（宋代）

弃地瓦砾间，兹桐偶谁树。
忆见拥西墙，俄成划烟雾。
得时花弃鲜，照影清泉助。
当轩蔽赤日，对卧醒百虑。
惜哉禀受弱，妄使鸾凰顾。
商声动犹微，秀色触已沮。
低摧乱繁条，逼迫畏清露。
暄晴幸未阕，飘落傥可拒。
噫号冲飙回，激射阴霰聚。
此势复可言，瞪视空薄暮。
效阮公诗十五首 其九
江淹（南北朝）

宵月辉西极，女圭映东海。佳丽多异色，芬葩有奇采。

绮缟非无情，光阴命谁待。不与风雨变，长共山川在。

人道则不然，消散随风改。
送江杏村还莆田 其二
胡思敬（清代）

归卧柴桑种秫田，东华回首泪潸然。九乌未落惊弓堕，一鹗孤飞愧瓦全。

遗献待寻晞发集，朗吟遥盼浣花笺。他时幸践还山约，迟汝同烹第六泉。
高邮旅泊书怀寄淮东提举蔡成甫观兼呈郑使君弇三首
程俱（宋代）

久客颇自厌，长歌胡不归。束书方有适，捧檄定焉依。

尘里音容改，山中信息稀。十年长漫浪，深觉负荷衣。
和坚伯梅六题一孤芳二山间三雪中四水边五月下六雨后每题二绝禁犯本题及风花雪月天粉玉香山水字十二绝 其六
胡寅（宋代）

泼落琼华作雨濛，迷离高树映寒空。莫寻云外瑶台侣，且对尊前鹤发翁。
送镏天锡校书之沂州学正
王洪（明代）

积雪遍四野，洪河水峥嵘。寒冬十二月，送子金台城。

子行垂绛帷，余居侍金阙。一割怀铅刀，三秋恋明月。

忆昨识子时，峨冠登紫微。浩荡湛露恩，赫奕前星辉。

朝游金马门，暮直青藜阁。学推匡鼎淳，文羡更生博。

一去湖海浔，山川烟雾深。云飞瀛洲梦，月照魏牟心。

相知愧不早，相别燕山道。冀北多归鸿，淮南欲春草。

何处最含情，东风沂上亭。他年遣掌故，当授伏生经。
秋物八咏
李钟问（清代）

花房飘谢怅淹留，落魄凄凉老故邱。汝已无家依草露，我来含恨吊芳洲。

香须粉翅销看尽，翠黛蛾眉怨未休。一自南园春去后，丹青迢递隔朱楼。
饮中
戴复古（宋代）

布衣不换锦宫袍，刺骨清寒气自豪。
腹有别肠能贮酒，天生左手惯持螯。
蝇随骥尾宜千里，鹤在鸡群亦九皋。
贤似屈平因独醒，不禁憔悴赋离骚。
绝句
吕岩（唐代）

捉得金晶固命基，日魂东畔月华西。

于中炼就长生药，服了还同天地齐。

莫怪瑶池消息稀，只缘尘事隔天机。

若人寻得水中火，有一黄童上太微。

混元海底隐生伦，内有黄童玉帝名。

白虎神符潜姹女，灵元镇在七元君。

三亩丹田无种种，种时须藉赤龙耕。

曾将此种教人种，不解铅池道不生。

闪灼虎龙神剑飞，好凭身事莫相违。

传时须在乾坤力，便透三清入紫微。

不用梯媒向外求，还丹只在体中收。

莫言大道人难得，自是功夫不到头。

饮酒须教一百杯，东浮西泛自梯媒。

日精自与月华合，有个明珠走上来。

不负三光不负人，不欺神道不欺贫。

有人问我修行法，只种心田养此身。

时人若拟去瀛洲，先过巍巍十八楼。

自有电雷声震动，一池金水向东流。

瓶子如金玉子黄，上升下降续神光。

三元一会经年净，这个天中日月长。

学道须教彻骨贫，囊中只有五三文。

有人问我修行法，遥指天边日月轮。

我自忘心神自悦，跨水穿云来相谒。

不问黄芽肘后方，妙道通微怎生说。

肘传丹篆千年术，口诵黄庭两卷经。

鹤观古坛松影里，悄无人迹户长扃。

独上高峰望八都，黑云散后月还孤。

茫茫宇宙人无数，几个男儿是丈夫。

天下都游半日功，不须跨凤与乘龙。

偶因博戏飞神剑，摧却终南第一峰。

朝游北越暮苍梧，袖里青蛇胆气粗。

三入岳阳人不识，朗吟飞过洞庭湖。

趯倒葫芦掉却琴，倒行直上卧牛岑。

水飞石上迸如雪，立地看天坐地吟。

吾家本住在天齐，零落白云锁石梯。

来往八千消半日，依前归路不曾迷。

莲峰道士高且洁，不下莲宫经岁月。

星辰夜礼玉簪寒，龙虎晓开金鼎热。

东山东畔忽相逢，握手丁宁语似钟。

剑术已成君把去，有蛟龙处斩蛟龙。

朝泛苍梧暮却还，洞中日月我为天。

匣中宝剑时时吼，不遇同人誓不传。

偎岩拍手葫芦舞，过岭穿云拄杖飞。

来往八千须半日，金州南畔有松扉。

养得儿形似我形，我身枯悴子光精。

生生世世常如此，争似留神养自身。

精养灵根气养神，此真之外更无真。

神仙不肯分明说，迷了千千万万人。

不事王侯不种田，日高犹自抱琴眠。

起来旋点黄金买，不使人间作业钱。

天涯海角人求我，行到天涯不见人。

忠孝义慈行方便，不须求我自然真。

莫道幽人一事无，闲中尽有静工夫。

闭门清昼读书罢，扫地焚香到日晡。

先生先生貌狞恶，拔剑当空气云错。

连喝三回急急去，欻然空里人头落。

剑起星奔万里诛，风雷时逐雨声粗。

人头携处非人在，何事高吟过五湖。

粗眉卓竖语如雷，闻说不平便放杯。

仗剑当空千里去，一更别我二更回。

先生先生莫外求，道要人传剑要收。

今日相逢江海畔，一杯村酒劝君休。

庞眉斗竖恶精神，万里腾空一踊身。

背上匣中三尺剑，为天且示不平人。
再用韵呈允迪秘监江子我郎中二首 其二
刘一止（宋代）

异时畎亩不忘忧，避俗今犹若避仇。直指威声曾震岳，封章义避欲横秋。

诗成故客知无敌，酒尽凭谁为起谋。岁晚相逢山在眼，从公脚历颇能不。
吴江有三高祠谓鸱夷子皮步兵校尉角里先生也
郑刚中（宋代）

外物由来如梦幻，达人轻视等毫毛。
投身为有区区者，始觉诸公节行高。
故知院枢密相公叶公挽章二首
曹勋（宋代）

取第如前俯，论兵度昔贤。
击奸清相位，捧日上虞渊。
气节公卿右，勋庸日月边。
一生惟许国，史牒谅盈编。
和张若愚子发秘丞同年见寄二首 其一
冯山（宋代）

岁月磨将老，蛟龙蛰未伸。文章俱不意，功业竟何人。

孤迹每一辙，衰乡馀几春。扁舟思共济，沧海阔无津。
别青州妓段东美
薛宜僚（唐代）

经年邮驿许安栖，一会他乡别恨迷。

今日海帆飘万里，不堪肠断对含啼。

阿母桃花方似锦，王孙草色正如烟。

不须更向沧溟望，惆怅欢情恰一年。
雪后三首
赵蕃（宋代）

一雪岂戏我，顿晴还起予。
寺逢东野古，梅误北枝疏。
发兴清无极，深行画不如。
冰泥渐融释，却恐污衣裾。
寄并州故人 其二
郑獬（宋代）

去年寒食柳溪头，著意寻花醉未休。今日天涯最惆怅，满江烟雨吊春愁。
天香
易顺鼎（清代）

镜窄妨鸾，炉宽费鸭，璇宫旧怨多少。碧簟铺冰，红帱界月，微露玉钗低袅。

风前细语，漫吹入、粉郎怀抱。银屏锁花深靓，翠鬟窥树桥小。

回头紫箫声杳。倚香篝、琼娘恨悄。留得春魂未断，绿杨天杪。

纵有行云意好。奈钿阁深沈梦难到。一夜西风，锦鸳双老。
马重绩占随卦繇辞
佚名（唐代）

南瞻析木，木不自续。虚而动之，动随其覆。
沈坦之将归溧阳值雨留吾庐久之三首
王安石（宋代）

天雨萧萧滞茅屋，冷猿秋雁不胜悲。
床床屋漏无乾处，独立苍茫自咏诗。
山寺禅者
李复（宋代）

败屋数间丛万笴，虎豹到庭门下鏁。
自种石田一饭足，与语略能言璨可。
天昏霏霏小雪堕，拾薪吹炉劝亲火。
叶藏巨栗大如拳，拨灰炮栗来馈我。
书怀 其一
铁保（清代）

珥笔韬弓出玉关，周妻何肉累全删。梦依吴越江山外，身到昆仑碣石间。

刁斗不闻沙漠静，簿书常简柳衙闲。白头尚有登瀛福，坐拥残书伴老孱。
俯江亭秋眺 其一
朱尔迈（清代）

金鸡岭接汶江滨，曾说当时物色新。花下醉归珠勒马，月中歌送玉楼人。

荔枝香熟蛮方雨，橦布温生汉殿春。回首那堪兵甲后，白荆黄葛乱青磷。
出塞行四首送郭建初归戚都护幕中
黄克晦（明代）

风拂胡沙雪作尘，楼头吹角月华新。
夜分莫作还乡梦，塞上悲歌半越人。
挽中书俞侍郎二首
洪咨夔（宋代）

器重千钧鼎，胸涵万斛舟。
文章欧六一，政事富青州。
偃月知谁在，灵光独我留。
貂蝉虽未着，不作汗青羞。
潭州
黄裳（宋代）

维衡屹南荒，作镇自开闢。
定王十里城，处处见山色。
题妙高峰
冷士嵋（明代）

天拔一峰起，波空四面开。江光浮岛屿，潭影浸楼台。

折苇番僧渡，乘槎海客来。何须更壶峤，此地即蓬莱。
玉琯岩
黄甲（宋代）

桥山往日葬衣冠，玉琯深藏在此山。
料得当时十二牧，也随龙驾到其间。
诉衷情
杨泽民（宋代）

侵晨呵手怯清霜。闲写两三行。都将旧游新恨，收拾入行装。

人都别，路尤长。漫嗟伤。不如归去，只者温柔，便是仙乡。
题王氏琴清堂
马廷鸾（宋代）

孤桐缺月风露秋，夜虫催织寒飕飕。
拂床文字翻叶叶，古心埋没从何求。
客来洗予筝笛耳，清圜琅然散百忧。
南窗无弦鼓愈淡，焦尾有桐弃不收。
卓哉奇士千载去，已矣奇弄万古休。
江左诸王孙子俦，琴清之堂遗风流。
飞泉爽籁十二操，铿锵浮玉鸣天球。
文王宣父次第作，此身还见大雅不。
收拾书囊杂钓具，伴君携琴隐林丘。
作诗一为写奇趣，此生此兴长悠悠。
晚云酿雨二首
杨万里（宋代）

只消旧雨已惊心，莫遣新晴更作阴。
路转绿荷仍翠柳，眼随白鸟度青林。
扈从凤泉和崔黄门喜恩旨解严罢围之作
苏颋（唐代）

辇路岐山曲，储胥渭水湄。教成提将鼓，礼备植虞旗。

不取从畋乐，先流去杀慈。舜韶同舞日，汤祝尽飞时。

物应阳和施，人知雨露私。何如穆天子，七萃几劳师。
端午帖子 其一 皇帝阁
周必大（宋代）

扇暍仁风广，蠲烦瑞露瀼。万方沾润泽，安用沐兰汤。
开樽梅花下候解道士夜深不至
孙一元（明代）

童子洗杯恼清夜，何处酒徒来更迟。梅花相看眼不醉，挑灯自诵山人诗。
次李参政晚春湖上口占十绝
洪咨夔（宋代）

潼关杀气渺春阴，渭水泱泱柳色深。
为问草庐人起否，汉家遗老尚讴吟。
访客不遇
陆游（宋代）

风急斜吹帽，泥深乱溅衣。
杜门常畏骂，访客却空归。
老马举蹄嬾，枯槐无叶飞。
驰驱几时了，散发忆苔矶。
五言杂兴七首 其三
朱松（宋代）

圣门出嵩岱，领略千丘岑。久矣暖姝子，蠹鱼槁书林。

曾参一唯后，旷古沈此音。愿君同钻仰，满我初地心。
春色三首
项安世（宋代）

花因实盛村村有，树为花繁处处明。
浩荡九州春色里，输他桃李最多情。
云龙歌上周丞相寿
许及之（宋代）

万化衮衮相乘除，循环甲子如数珠。甲子既周理当复，岂有润泽翻焦枯。

丞相补天祗衮职，闵雨忧民见颜色。云龙契合此其时，能费天工几多力。

明当月色圆如秋，书生徙倚生暮愁。欲攀斗柄酌河汉，一滴变化为万流。

忆得去年曾拜月，此日团圆仍皎洁。极知有药自长生，更愿长圆浑不缺。

今年拜月去年同，却欲屏翳驱云蒙。久占月角如张弓，两月少雨惟多风。

昨夜占星忽离毕，定自滂沱翻手疾。今朝四郊已沾濡，丞相明朝是生日。

书生喜极欲起舞，急买香茅葺庭宇。公不见崧岳降神生甫申，山川出云作时雨。
赠孔止武横州学正 其四
金幼孜（明代）

便道还乡两月程，綵衣偏胜锦衣荣。到家且慰双亲望，膝下频将寿酒倾。
检故箧中得亡儿觭所服药裹赋以致悼
刘崧（元代）

汝葬已在野，汝药尚在笥。当时閟神功，事往一流涕。

神仙岂不死，海上多奇方。俯仰犹昨朝，呜呼今则亡。
汪氏别野次韵
张祁（宋代）

不应无酒钦公荣，且与园花作证明。
我已闭门为独乐，君能让畔喜双清。
莫教佛法无多子，却怕诗人太瘦生。
好是柳丝饶意态，故垂浓绿著嘤嘤。
和贾阁老三首
胡寅（宋代）

西云十日结重阴，葵箑桃笙自不禁。
书帙有缘灯耿耿，酒杯无伴雨沉沉。
君恩未报空怀禄，民瘼难医只愧心。
为问野麋何处好，莺鸣雕槛隔长林。
游裴公亭
赵恒（宋代）

溶溶春水碧生池，上相临观许从随。
万姓歌呼喜游豫，几人出从佩安危。
雨馀空谷云归早，风满长林鸟下迟。
笳鼓明当催晓发，柳烟花露湿旌旗。
训子
戴移孝（清代）

已入愚公谷，甘为郑子真。儿孙犹汉腊，晋魏有秦人。

读《易》犹如《损》，遗安一味贫。更嫌名累汝，笔砚不须亲。
太常引 赏心亭
吴绮（清代）

溪流绀碧柳扶疏。幽绝似玄都。第一是名区。真合称、周郎画图。

袁安雅致，青山独卧，雪影共清癯。拔去恐须臾。问往代、清风怎知。
病思
陆游（宋代）

西山雪外巢松客，南岳岩前洗钵僧。
平日寄怀常在此，秋风剩欲办行縢。
初夏客怀
释行海（宋代）

绿树成阴四月天，紫桐花放石池边。
风光暗换人双鬓，一别江南二十年。
羿妻
李覯（宋代）

有穷兵死为游畋，惆怅佳人独上仙。
试问单楼与同穴，可能云汉胜重泉。
喜晴有感呈晁郎
张耒（宋代）

山城淫雨霁，窗户含余清。
老人午睡足，杖策遶荒庭。
长夏吾庐秀，清阴交众荣。
茫茫榛莽中，萱草扬其英。
植杖视天壤，悠然感浮生。
淹泊且无叹，人事亦难恒。
一旦舍此去，触物不无情。
何为久戚戚，遇酒但知倾。
上饶祥符寺山亭
韦骧（宋代）

联舟以为梁，度溪即幽寺。危亭蹑层云，远日得以肆。

城中楼阁多，水外峰峦翠。地主喜载酒，相从车马萃。

客心正悠悠，严闉促回辔。
挽荆南帅张左司诗 其三
项安世（宋代）

吾道竟如此，苍生将奈何。名声垂白日，身世逐沧波。

宜世堂堂去，犹胜奄奄过。所嗟非一死，良愿恐蹉跎。
北山席上见梅偶成
吴芾（宋代）

闻道前村梅已开，有心踏月共徘徊。
谁知白日匆匆过，竟阻青鞋得得来。
席上相逢如有旧，尊前伫立恨无媒。
楼头且莫横孤管，我欲今宵醉百杯。
题式之诗卷后
李义山（宋代）

老气棱棱未易攀，谊襟凛凛可廉顽。瘦筇只为江湖上，诗卷傍行天地间。

社风雨花春正好，酒垆山屐梦相关。夔州已浚花绳削，今度编成不要删。
王官谷十咏 其十 机硙
俞充（宋代）

谁凿浑沌死，智者争出力。悠悠蚁在磨，双轮转何极。

机心连机械，随流还不息。莫笑抱瓮翁，终日亦饱食。
偈倾一百六十九首
释智朋（宋代）

得力句子，全身担荷。
水长船高，泥多佛大。
西风雁字新，东篱菊花老，
四十降年谈不到。
罗浮山
陆游（宋代）

十里山光翠障开，重游何事意徘徊？石楼自向云中见，仙岛谁知海上来？丹灶尚能含日月，龙潭还解起风雷。
天涯为郡空华发，十二年间到两回。
送油头 其一
释慧空（宋代）

十分亲近见还迟，放去令渠自发机。他日归来如点著，普天无处不光辉。
桂林即事
李曾伯（宋代）

一日四时具，从来五岭然。
留连落花雨，依约熟梅天。
瘴重常垂箔，春深未脱绵。
新来那戒饮，未夜已思眠。
永龙吟（湖山胜概金沙酴没架）
史浩（宋代）

平湖渺渺烟波，是中只许神仙住。人间空爱，夭桃繁李，雪飞红雨。谁信壶天，靓妆玉貌，春光容与。似佳人才子，青冥步稳，同携手、成欢聚。

老子时来宴赏，拥笙歌、留连尊俎。乌纱压倒，香云簪遍，知他几度。多谢东君，肯教满架，长情相处。更须拚痛饮，年年此际，作芳菲主。
咏美人梅花对镜二首
柳应芳（明代）

晓起一开镜，梅花影镜傍。
转镜失花处，方知不是妆。
句
谌祜（宋代）

星辰天北户，汉沔国西门。
夷陵晚泊
周煌（清代）

巴猿啼不住，一艇下青天。远水沈寒景，高城起暮烟。

虓亭嗟汉日，劫火忆秦年。江上湘弦动，愁余目渺然。
无题
陆游（宋代）

金鞭朱弹忆春游，万里桥东罨画楼。
梦倩晓风吹不去，书凭春雁寄无由。
镜中颜鬓今如此，幕下朋俦好在不？箧有吴牋三万个，拟将细字写新愁。
雨中晚步
陆应宿（清代）

芳塘引步晚来天，柳色深沈暮色连。微雨小桥人独立，鹭莺飞破一溪烟。
题宋院人画着色苔梅
刘绩（明代）

浓露洗花骨，苑空劳劳春。
绿罽叠仙帔，粉姿疑笑人。
画屏罥幽梦，夜苦香不歇。
楚竹裂凤膺，恨魄如悬玦。
简向石村借琴
华与昌（清代）

愧我客吟无郢调，闻君东壁有焦桐。已教得趣不弦上，还想怡情再鼓中。

绿绮传家经数世，响泉知己遇而翁。瘦蛟裂出空窗雨，为扫匡床听早鸿。
清微亭分韵得空字
傅察（宋代）

缥缈千层外，萦纡一径通。
飞甍明落日，巨栋挂斜虹。
赏眺资公退，招邀得调同。
九天开浩荡，万象入牢笼。
水色连暗碧，云容借晚空。
清乘庾公兴，快挹楚王风。
弁侧金罍倒，楼昏画角终。
明朝车马客，陟觉厌尘红。
祝英台近 题贝涧香千墨盦图
戴延介（清代）

薜萝风，藤葛雨。回首旧樵路。怪石排衙，都让逸人屦。

羡君痴嗜石鱼，盟坚碑版，只一片、韩陵堪语。

云烟聚。几番得宝歌翻，不为阿娇赋。金石编成，欧九莫须妒。

他时桃缀新花，墨题古艳，迟醉我，乱红深坞。
喜晴
范成大（宋代）

驱帚水争沟口，卷帘日款屋山。
饥燕痴儿叫怒，拙鸠去妇复还。
读开元天宝遗事一首
刘克庄（宋代）

环子受兵火涴，梅姬如玉雪清。
二妃未免遗恨，三郎可煞无情。
题方叔所藏马中远春牧晚归图
林表民（宋代）

一抹东风树色新，牛羊莽莽散平原。
微烟细草知归路，竹坞人家半掩门。
送曲山人之衡州
司空曙（唐代）

白石先生眉发光，已分甜雪饮红浆。衣巾半染烟霞气，

语笑兼和药草香。茅洞玉声流暗水，衡山碧色映朝阳。

千年城郭如相问，华表峨峨有夜霜。
送韦行军员外赴河阳
权德舆（唐代）

五代武弁侍明光，辍佐中权拜外郎。记事还同楚倚相，

传经远自汉扶阳。离堂处处罗簪组，东望河桥壮鼙鼓。

三城晓角启轩门，一县繁花照莲府。上略儒风并者稀，

翩翩驺骑有光辉。只今右职多虚位，应待他时伏奏归。
落齿
韩愈（唐代）

去年落一牙，今年落一齿。
俄然落六七，落势殊未已。
馀存皆动摇，尽落应始止。
忆初落一时，但念豁可耻。
及至落二三，始忧衰即死。
每一将落时，懔懔恒在己。
叉牙妨食物，颠倒怯漱水。
终焉舍我落，意与崩山比。
今来落既熟，见落空相似。
馀存二十馀，次第知落矣。
倘常岁一落，自足支两纪。
如其落并空，与渐亦同指。
人言齿之落，寿命理难恃。
我言生有涯，长短俱死尔。
人言齿之豁，左右惊谛视。
我言庄周云，木雁各有喜。
语讹默固好，嚼废软还美。
因歌遂成诗，时用诧妻子。
偈
释清素（宋代）

颠倒颠，颠倒颠，新妇骑驴阿家牵。便恁么，太无端，回头不觉布衫穿。
元章至云安用送韶美韵见寄次韵以酬
王十朋（宋代）

社燕秋鸿不共飞，却因送别更怀归。一壶独酌人何处，千里相思月满扉。

烟雨已催予把钓，功名行看子投机。云安双鲤传书至，诗句清含山水晖。
赵通判请赞观音
释心月（宋代）

轮数珠，泛莲舟。
觉天云静，性海风休。
以悲为心，救众生苦。
以慈为眼，观众生忧。
众生何忧，忧忘内修。
众生何苦，苦於外求。
故现宰官身，所说宰官法。
不出乎尽忠孝，守名节，
保禄位，教子孙，
勿坠於箕裘。夫如是普门一十九类，
楞严三十二应，熙怡微笑，
唯唯点头。公堂日永篆烟浮，
誓与慈容同去留。
有竹一篇七章
萧颖士（唐代）

有竹斯竿，于阁之前。君子秉心，惟其贞坚兮。

有竿斯竹，于阁之侧。君子秉操，惟其正直兮。

彼蔚者竹，萧其森矣。有开者閤，宛其深矣。

回檐幽砌，如翼如齿。

冬之宵，霰雪斯瀌.我有金炉，熹其以歊.

夏之日，炎景斯郁。我有珍簟，凄其以栗。

彼纷者务，体其豫矣。有旨者酒，欢其且矣。

友僚萃止，跗萼载韡.

彼美公之姓兮，那欤应积庆兮，期子惟去之柄兮。
嘉禾百咏·朱买臣墓
张尧同（宋代）

世事春风转，荣枯一梦间。
绣衣人不见，孤冢旧家山。
五日龙潭观水嬉
董其昌（明代）

归客炱恢侯，都人游冶场。繇来看竞渡，是处比浮湘。

水曲鱼龙戏，风前缯綵香。祗将反骚意，永日对壶觞。
闻刘凝远丈病已欣然成诗并怀伯瑞仲文叔骥二
赵蕃（宋代）

诸子皆文士，仍传骥绝群。
连床思听雨，拄笏漫看云。
病有交游念，书无岁月勤。
扁舟问归路，应见老参军。
寄致仕李洵大夫
韩维（宋代）

买得田园便退身，世间今作自由人。
不争路上风波静，无相光中日月新。
红叶委阶非异物，碧峰当户见全真。
知君未放狂心歇，兴在陶公漉酒巾。
池上闲吟二首
白居易（唐代）

高卧闲行自在身，池边六见柳条新。幸逢尧舜无为日，

得作羲皇向上人。四皓再除犹且健，三州罢守未全贫。

莫愁客到无供给，家酝香浓野菜春。

非庄非宅非兰若，竹树池亭十亩馀。非道非僧非俗吏，

褐裘乌帽闭门居。梦游信意宁殊蝶，心乐身闲便是鱼。

虽未定知生与死，其间胜负两何如。
文公书厨·永言宝之
陈普（宋代）

世人多可笑，蜣丸富收拾。
复有一般人，燕居加什袭。
六经与玉府，惠我一何多。
区区缘实见，没世抱荆和。
选冠子
陈德武（宋代）

不语佳人，多才名友，天遣伴吾幽独。令姿潘岳，太素何郎，争似一丛红玉。谁为织云锦裳，天孙巧处，暗空机轴。别离间、陡觉春风一度，电光惊目。
因念著、旧日欢娱，清平歌曲。板按玉人横竹。金盆月落，银烛纱笼，一刻千金难赎。微醉欲醒未醒，声声唤起，睡何时足。待移根、与赋归来，敢比渊明松菊。
贺新郎（丁巳岁寿叔氏）
吴潜（宋代）

未是全衰暮。但相思、昭亭数曲，水村烟墅。只比儿儿额上寿，尚有时光如许。况坎子、常交离午。须信火龙能陆战，更驱他、水虎蟠沧浦。昆仑顶，时飞度。

东皇蓦向昆仑遇。道如今、金阶玉陛，待卿阔步。犹恐荆人攀恋切，未放征帆高举。怕公去、狐狸嗥舞。江汉一时谁作者，想声声、赞祝明良聚。天下久，望霖雨。
偶作
李兆洛（清代）

神者生于无，以气相撑支。当其互回薄，至声发空虚。

风出土囊口，披林入嵚𡼭。喁于递响答，高下相参差。

悠然自鸣戛，亦复不自知。委已适所值，无为问妍媸。

绘响效厥情，因神而存之。断竹均以窍，斲木縆以丝。

长短刻分杪，清浊研渑淄。揉弄日渐熟，造作日益滋。

情性有远近，僧爱随纷歧。借气喉吭间，寻声神已非。

筝琵杂前陈，自谓古所无。岂知爰居鸟，颇乏钟鼓思。

壶公一瓠中，日月与世殊。时时出游戏，每令见者嗤。
句
谌祜（宋代）

一日又从头上过，百年多在梦中行。
次韵感学事二首
方回（元代）

战鼙惊倒白头翁，慨想青衿旧日风。
或厌三场争小技，孰知一日网群雄。
虀盐此地涵濡久，藻鉴他时赏拔公。
松老槐颠异畴昔，定应穷极道还通。
初夏闲居
鲍鳌川（宋代）

杜门春又夏，贫不厌身闲。
白日静于水，绿阴浓似山。
野蔬留客饮，小艇送僧还。
却忆西庵雨，泉声石壁间。
九思
王逸（两汉）

逢尤
悲兮愁，哀兮忧！
天生我兮当闇时，被诼谮兮虚获尤。
心烦憒兮意无聊，严载驾兮出戏游。
周八极兮历九州，求轩辕兮索重华。
世既卓兮远眇眇，握佩玖兮中路躇。
羡咎繇兮建典谟，懿风后兮受瑞图。
愍余命兮遭六极，委玉质兮於泥涂。
遽傽遑兮驱林泽，步屏营兮行丘阿。
车軏折兮马虺颓，惷怅立兮涕滂沱。
思丁文兮圣明哲，哀平差兮迷谬愚。
吕傅举兮殷周兴，忌嚭专兮郢吴虚。
仰长叹兮气噎结，悒殟绝兮咶复苏。
虎兕争兮於廷中，豺狼斗兮我之隅。
云雾会兮日冥晦，飘风起兮扬尘埃。
走鬯罔兮乍东西，欲窜伏兮其焉如？
念灵闺兮隩重深，原竭节兮隔无由。
望旧邦兮路逶随，忧心悄兮志勤劬。
魂茕茕兮不遑寐，目眽眽兮寤终朝。

怨上
令尹兮謷謷，群司兮譨譨。
哀哉兮淈淈，上下兮同流。
菽藟兮蔓衍，芳虈兮挫枯。
硃紫兮杂乱，曾莫兮别诸。
倚此兮岩穴，永思兮窈悠。
嗟怀兮眩惑，用志兮不昭。
将丧兮玉斗，遗失兮钮枢。
我心兮煎熬，惟是兮用忧。
进恶兮九旬，复顾兮彭务。
拟斯兮二踪，未知兮所投。
谣吟兮中野，上察兮璇玑。
大火兮西睨，摄提兮运低。
雷霆兮硠磕，雹霰兮霏霏。
奔电兮光晃，凉风兮怆悽。
鸟兽兮惊骇，相从兮宿栖。
鸳鸯兮噰噰，狐狸兮徾徾。
哀吾兮介特，独处兮罔依。
蝼蛄兮鸣东，蟊蠽兮号西。
蛓缘兮我裳，蠋入兮我怀。
虫豸兮夹余，惆怅兮自悲。
伫立兮忉怛，心结縎兮折摧。

疾世
周徘徊兮汉渚，求水神兮灵女。
嗟此国兮无良，媒女诎兮謰謱。
鴳雀列兮譁讙，鸲鹆鸣兮聒余。
抱昭华兮宝璋，欲衒鬻兮莫取。
言旋迈兮北徂，叫我友兮配耦。
日阴曀兮未光，阒睄窕兮靡睹。
纷载驱兮高驰，将谘询兮皇羲。
遵河皋兮周流，路变易兮时乖。
濿沧海兮东游，沐盥浴兮天池。
访太昊兮道要，云靡贵兮仁义。
志欣乐兮反征，就周文兮邠歧。
秉玉英兮结誓，日欲暮兮心悲。
惟天禄兮不再，背我信兮自违。
逾陇堆兮渡漠，过桂车兮合黎。
赴昆山兮馽騄，从邛遨兮栖迟。
吮玉液兮止渴，齧芝华兮疗饥。
居嵺廓兮尠畴，远梁昌兮几迷。
望江汉兮濩渃，心紧絭兮伤怀。
时昢昢兮且旦，尘莫莫兮未晞。
忧不暇兮寝食，吒增叹兮如雷。

悯上
哀世兮睩睩，諓諓兮嗌喔。
众多兮阿媚，骪靡兮成俗。
贪枉兮党比，贞良兮茕独。
鹄窜兮枳棘，鹈集兮帷幄。
罽蕠兮青葱，槁本兮萎落。
睹斯兮伪惑，心为兮隔错。
逡巡兮圃薮，率彼兮畛陌。
川谷兮渊渊，山阜兮峉峉。
丛林兮崟崟，株榛兮岳岳。
霜雪兮漼溰，冰冻兮洛泽。
东西兮南北，罔所兮归薄。
庇廕兮枯树，匍匐兮岩石。
蜷跼兮寒局数，独处兮志不申。
年齿尽兮命迫促，魁垒挤摧兮常困辱。
含忧强老兮愁无乐，须发苎悴兮顠鬓白。
思灵泽兮一膏沐，怀兰英兮把琼若，
待天明兮立踯躅。
云蒙蒙兮电鯈烁，孤雌惊兮鸣呴呴。
思怫郁兮肝切剥，忿悁悒兮孰诉告。

遭厄
悼屈子兮遭厄，沉王躬兮湘汨。
何楚国兮难化，迄于今兮不易。
士莫志兮羔裘，竞佞谀兮谗阋。
指正义兮为曲，訿玉璧兮为石。
殦雕游兮华屋，鵔鸃栖兮柴蔟。
起奋迅兮奔走，违群小兮謑訽。
载青云兮上昇，適昭明兮所处。
蹑天衢兮长驱，踵九阳兮戏荡。
越云汉兮南济，秣余马兮河鼓。
云霓纷兮晻翳，参辰回兮颠倒。
逢流星兮问路，顾我指兮从左。
俓娵觜兮直驰，御者迷兮失轨。
遂踢达兮邪造，与日月兮殊道。
志阏绝兮安如，哀所求兮不耦。
攀天阶兮下视，见鄢郢兮旧宇。
意逍遥兮欲归，众秽盛兮沓沓。
思哽饐兮诘诎，涕流澜兮如雨。

悼乱
嗟嗟兮悲夫，殽乱兮纷挐。
茅丝兮同综，冠屦兮共絇。
督万兮侍宴，周邵兮负刍。
白龙兮见射，灵龟兮执拘。
仲尼兮困厄，邹衍兮幽囚。
伊余兮念兹，奔遁兮隐居。
将升兮高山，上有兮猴猿。
欲入兮深谷，下有兮虺蛇。
左见兮鸣鵙，右睹兮呼枭。
惶悸兮失气，踊跃兮距跳。
便旋兮中原，仰天兮增叹。
菅蒯兮楙莽，雚苇兮仟眠。
鹿蹊兮躖躖，貒貉兮蟫蟫。
鹯鹞兮轩轩，鹑鹌兮甄甄。
哀我兮寡独，靡有兮齐伦。
意欲兮沉吟，迫日兮黄昏。
玄鹤兮高飞，曾逝兮青冥。
鶬鶊兮喈喈，山鹊兮嚶嚶。
鸿鸬兮振翅，归雁兮于征。
吾志兮觉悟，怀我兮圣京。
垂屣兮将起，跓俟兮硕明。

伤时
惟昊天兮昭灵，阳气发兮清明。
风習習兮和暖，百草萌兮华荣。
堇荼茂兮扶疏，蘅芷彫兮莹嫇。
愍贞良兮遇害，将夭折兮碎糜。
时混混兮浇饡，哀当世兮莫知。
览往昔兮俊彦，亦诎辱兮系纍。
管束缚兮桎梏，百贸易兮传卖。
遭桓缪兮识举，才德用兮列施。
且从容兮自慰，玩琴书兮游戏。
迫中国兮迮陿，吾欲之兮九夷。
超五岭兮嵯峨，观浮石兮崔嵬。
陟丹山兮炎野，屯余车兮黄支。
就祝融兮稽疑，嘉己行兮无为。
乃回朅兮北逝，遇神孈兮宴娭。
欲静居兮自娱，心愁慼兮不能。
放余辔兮策驷，忽飙腾兮浮云。
蹠飞杭兮越海，从安期兮蓬莱。
缘天梯兮北上，登太一兮玉台。
使素女兮鼓簧，乘戈和兮讴谣。
声噭誂兮清和，音晏衍兮要婬。
咸欣欣兮酣乐，余眷眷兮独悲。
顾章华兮太息，志恋恋兮依依。

哀岁
旻天兮清凉，玄气兮高朗。
北风兮潦洌，草木兮苍唐。
蛜蚗兮噍噍，蝍蛆兮穰穰。
岁忽忽兮惟暮，余感时兮悽怆。
伤俗兮泥浊，矇蔽兮不章。
宝彼兮沙砾，捐此兮夜光。
椒瑛兮湟汙，葈耳兮充房。
摄衣兮缓带，操我兮墨阳。
昇车兮命仆，将驰兮四荒。
下堂兮见虿，出门兮触螽。
巷有兮蚰蜓，邑多兮螳螂。
睹斯兮嫉贼，心为兮切伤。
俛念兮子胥，仰怜兮比干。
投剑兮脱冕，龙屈兮蜿蟤。
潜藏兮山泽，匍匐兮丛攒。
窥见兮溪涧，流水兮沄沄。
鼋鼍兮欣欣，鱣鲇兮延延。
群行兮上下，骈罗兮列陈。
自恨兮无友，特处兮茕茕。
冬夜兮陶陶，雨雪兮冥冥。
神光兮颎颎，鬼火兮荧荧。
修德兮困控，愁不聊兮遑生。
忧纡兮郁郁，恶所兮写情。

守志
陟玉峦兮逍遥，览高冈兮峣峣。
桂树列兮纷敷，吐紫华兮布条。
实孔鸾兮所居，今其集兮惟鸮。
乌鹊惊兮哑哑，余顾盼兮怊怊。
彼日月兮闇昧，障覆天兮祲氛。
伊我后兮不聪，焉陈诚兮效忠。
摅羽翮兮超俗，游陶遨兮养神。
乘六蛟兮蜿蝉，遂驰骋兮升云。
扬彗光兮为旗，秉电策兮为鞭。
朝晨发兮鄢郢，食时至兮增泉。
绕曲阿兮北次，造我车兮南端。
谒玄黄兮纳贽，崇忠贞兮弥坚。
历九宫兮遍观，睹秘藏兮宝珍。
就传说兮骑龙，与织女兮合婚。
举天罼兮掩邪，彀天弧兮射奸。
随真人兮翱翔，食元气兮长存。
望太微兮穆穆，睨三阶兮炳分。
相辅政兮成化，建烈业兮垂勋。
目瞥瞥兮西没，道遐回兮阻叹。
志稸积兮未通，怅敞罔兮自怜。
乱曰：
天庭明兮云霓藏，三光朗兮镜万方。
斥蜥蜴兮进龟龙，策谋从兮翼机衡。
配稷契兮恢唐功，嗟英俊兮未为双。
白龙崖
张远览（清代）

舟过白龙崖，石笋插千寻。石气郁为龙，高卧无古今。

如何不作雨，长恋青山岑。高望不可即，迟尔金玉音。
白纸赞
苏轼（宋代）

素纨不画意高哉，倘着丹青堕二来。
无一物中无尽藏，有花有月有楼台。
乌夜啼
曹慎仪（清代）

夜阑玉篆香消。漏声遥。独自钩帘新月、上花梢。

乡梦断。春灯暗。正无聊。闲叠红笺小字、赋樱桃。
偈颂二百零五首 其一二三
释正觉（宋代）

深深处，细细行。隐隐时，密密觑。若能恁么彻根彻，源旁参回互宛转。

虚玄不触尊贵机，横梭度针露线穿。
秋水芙蓉
周礼（明代）

秋风隔岸木莲开，掩映红妆玉镜台。夜静月明环佩响，翠云屏里水仙来。
夏日集五松堂观邻寺菩提树影
黄宽（清代）

灵根千载忆传镫，片影移来暑化冰。说有还无终不著，似空无色亦何凭。

墙东席地分吟客，树下蒲团入定僧。留得浓阴长落此，青松白石即良朋。
子房庙
陈荐（明代）

博浪沙头触副车，潜游东夏识真符。
风云智略移秦鼎，星斗功真启汉图。
商老已来宁少海，赤松还约访仙都。
雍容进退全天道，凛凛高风万古无。
童丱须知 其二
史浩（宋代）

越主投醪仇可报，商家沈酗自相攻。的知此物难多饮，只为邦家作礼容。
岩因崇报禅寺
杨备（宋代）

一炷香销百和焚，有时钟磬梵天闻。
上方结草如高枕，不独栖霞可卧云。
挽吴准斋二首
李曾伯（宋代）

昨缀都人士，尝薰一片香。
苍茫问淮浦，缱綣饯河梁。
闻道机缘浅，予人风谊长。
斯文其已矣，草木亦凄凉。
春词二十首 其九
李纲（宋代）

春色困人浑似酒，花枝照眼恰如人。东君若解怜愁客，莫使花飞减却春。
寿丘太史曙戒
释今无（明代）

玉斗频斟琥珀浓，青峰常在白云中。仙人此日三山集，寿域他年万国同。

五凤楼前文似锦，千金亭下气如虹。钵池自洗黄乔鼎，不作留侯望赤松。
海棠烂然要诸君子赏之分韵得壶字二首 其二
李梦阳（明代）

春深花树烂模糊，花下朋游酒一壶。帽侧故搴轻朵插，席安仍取积英铺。

日烘扰扰蜂能趁，烟动关关鸟更呼。客散独烧高烛照，老来真自笑狂夫。
燕堂春夜
陆游（宋代）

南楼紞紞下疏更，一点纱笼满院明。
映月疏梅入帘影，读书樨子隔窗声。
呻吟药裹身宁久？汛扫胡尘意未平。
草檄北征今二纪，山城仍是老书生。
到仪真沙河阻风三首
吴芾（宋代）

快意由来未易逢，顺流却值打头风。
篙师知是江神怒，引棹重回小浦中。
杜鹃花
董嗣杲（宋代）

树底催归咽一声，夕阳喷恨入繁英。
枝枝血染花风晚，萼萼愁繁谷雨晴。
尚有春魂遗万古，岂无月色照三更。
冤红遮莫随流水，最挠天涯蜀客情。
双瑞莲 题德愔韶年玉照
何振岱（清代）

炉香凝坐处。似天际新蟾，含辉初吐。韶华二八，早是大家风矩。

写就千篇唐韵，付婉娈、文箫仙侣。羡比翼、紫鸾梦稳，三株芳树。

不负慧福双修，指绕座听琴，成行儿女。心闲意好，画得姜张词句。

信有烟云潜养，看镜里、朱颜长驻。翍呗偈、渐浣绮年情绪。
小庭
黄子高（清代）

小庭无过客，阒寂画帘垂。细雨花朝近，晴光社日迟。

蛛丝横屋角，蝶粉满芳枝。自起翻书帙，墙西日又移。
行香子
翁瑞恩（清代）

絮扑成烟。荷小浮钱。燕归梁软语缠绵。酒醒鸳枕，诗寄鱼笺。

望山重重，云淡淡，月娟娟。

花影池边。人影帘前。数更筹独倚栏杆。欲将心事，诉与青天。

是一分悲，三分恨，十分酸。
舟中杂纪 其九
王冕（元代）

野水连天碧，秋花夹路黄。
顺风船过疾，落日鸟飞忙。
感物独惆怅，逢时喜老苍。
文章随气运，不必论班扬。
卧疾穷愁诗
庾信（南北朝）

危虑风霜积。
穷愁岁月侵。
留蛇常疾首。
映弩屡惊心。
稚川求药录。
君平问卜林。
野老时相访。
山僧或见寻。
有菊翻无酒。
无弦则有琴。
讵知长抱膝。
独为梁父吟。
题仿倪迂画
董其昌（明代）

迂翁高卧九龙云，清閟风流海外闻。雪后江山青似染，拈来却胜李将军。
偶成三首
邓肃（宋代）

万里归来卧白云，蚍蜉撼树政纷纷。
大儿文举知何在，巨擘於陵亦谩云。
空洞能容数百辈，蒙胧如见二三分。
小槽谁有真珠滴，径觅吾徒作半醺。
题诸葛孔明像
王恭（明代）

炎祚忽云季，诸侯骋雄图。栖栖刘豫州，三顾何勤劬。

汉贼不两立，一心抱区区。临崩寄大事，忠愤常郁纡。

鞠躬乃尽瘁，贤哉此丈夫。
次韵程说和
许月卿（宋代）

灯花昨夜为谁开，谁笑泉田处士来。
不染一尘宜宝界，长如三月似天台。
频摇尘尾频挥翰，每看蟾轮每举杯。
和气满堂春拍拍，灯花昨夜为谁开。
自少林至西静室
李锴（清代）

老鹳欬密林，猛虎蹲伏莽。黝黝亭午阴，翏翏太空响。

旷怀无前期，高兴肄独往。化城周大千，维摩室方丈。

布毛證鸟窠，妙谛飞龙象。傥非水精域，焉启鸿荒想。

纵心以天游，六凿罢相攘。
觉生寺大钟歌用沈德潜韵
弘历（清代）

鼌谋弗善野战龙，金川门开烈燄红。都城百尺燕飞入，齐黄群榜为奸凶。

成王安在乃定案，夹辅公旦焉可同。瓜蔓连抄何惨毒，龙江左右京观封。

谨严难逃南史笔，忏悔讵赖佛氏钟。道衍俨被荣将命，犍椎冶尽丹阳铜。

穹窿重过万石𥲤，印泥精镂禅机锋。夏屋十寻虞不举，鲸鱼盈丈方堪舂。

山灵水族无不具，魑魅魍魉怪哉虫。欲藉撞杵散愤气，安知天道怜孤忠。

榆木川边想遗恨，凫氏徒添公案重。忆昔遨游西海子，水天上下玻璃空。

一川可通万寿寺，夤缘偶挹曹溪宗。乔松偃盖假山古，杰阁巍巍独据中。

洪钟在悬洵伟观，连吟更喜昆弟从。苍黝其色蟠其纽，中宏外耸何隆隆。

华严字迹传沈度，半满全揭开群蒙。觉生鹿苑皇考创，材饬内帑群鸠工。

谓是善吼周沙界，乃从旧寺移乘风。太清十里渺乎小，日日演梵闻离宫。

抎考已廓苾刍眼，摩挲更畅骚人胸。不离一步钟如是，东西分别心犹蓬。

我惜德潜老始达，其诗亦复伦考功。成编著作呈乙览，不闻肯作荪佯聋。

独爱长歌践其韵，非侈藻采争雌雄。载赓酬倡古弗废，诗话千载留芳踪。

圣经佛旨䆒异路，将以何道训成童。于论于乐备法物，安可以此归辟雍。

安可以此归辟雍，不如任彼出林大且逢。
送喻令
王十朋（宋代）

扪膝先生有凤毛，三年鱼邑试牛刀。要令人被弦歌化，讵肯身辞州县劳。

贤令首祠唐质肃，诗篇时出楚风骚。西归更勉家传学，云翼行看九万高。
雪中送黄希声西归
陈起（宋代）

可是归心急，行装冒雪夫。
向来期重任，未可羡先鞭。
人事亏盈月，烟波远近船。
明时困英特，此别又三年。
次仲氏韵
孙应时（宋代）

枵腹贪书颇自强，年来得失正相当。
须知耳目尘埃尽，始见山林日月长。
留题许国博申申堂
余靖（宋代）

宴居潇洒一斋宽，每到高谈暮忍还。
境胜自容巢燕托，时清谁顾卧龙闲。
桥前水石纷华外，窗下琴书寂寞间。
兼济未成归有地，羡君因此转思山。
芗岩山居孟夏二十绝
舒岳祥（宋代）

鸟鸣青溪中，人行彩虹外。
洗药归去来，声迹两幽晦。
送宗禅师（一作送僧归南岳）
周贺（唐代）

衡阳到却十三春，行脚同来有几人。

老大又思归岳里，当时来漆祖师身。
曹亭三绝句 其三
孔平仲（宋代）

登临常患远，游览不能继。此景对门墙，箯舆日三四。
崇安忌日
林希逸（宋代）

生死涂分久，追怀谩自伤。怜渠眉旧白，叹我发今黄。

聚散萍来去，悲欢梦短长。纵能排遣尽，此日亦难忘。
欲过履道庵不果因以诗送饼饵
韩淲（宋代）

乘晴欲过雨岩去，草木空疏霜后寒。老苦疮疡行又止，閒将饼饵问平安。

夜炉挟册应三复，晓径舂禾可一餐。蕙帐藜床同梦寐，试回头作去年看。
寄路倅洪泽阻水 其二
徐积（宋代）

莫教容易过龟山，多少人心愿复还。更有南城黄绶客，但吟西户绿杨閒。

才经浊汴无澄浪，且趁清淮洗醉颜。安得就公歌一曲，缓吟迟步夕阳湾。
别元质
李流谦（宋代）

鸥轻家泛泛，梗短路悠悠。
妙句能留客，澄江可散愁。
长年资浩叹，秋色动商讴。
故有先畴在，归为雁鹜谋。
春日泛舟
释永颐（宋代）

野外苔矶好，孤舟未可抛。
碧溪沿谷口，晴柳护塘坳。
波静鱼吹沫，林深鹊隐巢。
轻云障暖日，间思渺春郊。
金刚随机无尽颂·不受不贪分第二十八
释印肃（宋代）

心心忍最玄，无中绝二边。
南山烧起火，北山得翠烟。
题降龙
杨士奇（明代）

云行雨施，万物咸春。收敛神用，渊潜自珍。
金陵杂兴二百首
苏泂（宋代）

淮南剧贼遽如许，昨日传闻尽杀之。
罪人斯得勿漫喜，岂有父母残其儿。
清音亭憩暑
徐冲渊（宋代）

水落石涧鸣，中含太古音。
安得微妙人，写入朱弦琴。
六月天不雨，赤日云无阴。
道人憩其侧，脱巾卧青林。
好风松上来，聊复披吾襟。
朱炎拆厚地，晴岚冒高岑。
愿分一勺泉，为民作甘霖。
送丁好义
彭罙（元代）

晨登吴王台，苍然望八荒。大江东南去，浮云西北翔。

中有鹓雏飞，前随双凤凰。梧桐正苍翠，亦待鸣朝阳。

白露湛清秋，山花已黄黄。折之欲相赠，岁晏同幽芳。
颂古十四首·有句无句
释可湘（宋代）

有句无句藤倚树，大似旱天开水路。
正当树倒与藤枯，看看平地波涛注。
次韵无斁雪后二首 其二
陈师道（宋代）

取性无通介，随时有异同。雪馀盖地白，春浅著梢红。

寄食虚长算，论诗阙近功。相看不相弃，赖有古人风。
赋得讲经台送石田禅师之虎丘
梦观法师（明代）

讲经台，台何高。
关中圣者说法处，琪园白日天花飘。
千年化迹精灵聚，碧草不侵台下土。
听法游仙去复回，诗魂夜夜啼秋雨。
青山削壁势欲冘，剑花照水芙蓉开。
霸业如烟去无迹，象龙还绕香云堆。
君登讲经台，我折白门柳。
吴歌江上来，不必阳关酒。
月明钟鼓响空山，白石累累齐点首。
芗林五十咏 其三十一 梨花原
杨万里（宋代）

禁火晓未暖，踏青昏恰归。何堪一原雪，将冷入春衣。
喜雨
陆游（宋代）

黑云横绝天汉津，父老佥言候当雨。
未论秋稼绵千里，且喜滂沱洗残暑。
我起呼儿扶再拜，汗垢得凉真一快。
桔槔抱瓮两置之，日日斋盂饱菘芥。
和兵部郑侍郎省中四松诗
唐扶（唐代）

幽抱应无语，贞松遂自栽。寄怀丞相业，因擢大夫材。

日射苍鳞动，尘迎翠帚回。嫩茸含细粉，初叶泛新杯。

偶圣为舟去，逢时与鹤来。寒声连晓竹，静气结阴苔。

赫奕鸣驺至，荧煌洞户开。良辰一临眺，憩树几裴回。

恨发风期阻，诗从绮思裁。还闻旧凋契，凡在此中培。
和秦寿之喜雨
王之道（宋代）

云峰拥棱层，不动若顽石。
追凉困无所，何当日云夕。
挥箑汗如困，欲卧莫安席。
云头从北来，微风动疏荻。
滂沱一尺雨，旱魃惊辟易。
巾屨获暂御，尊酒容复觅。
谁怜贫长卿，空洞家四壁。
熬熬炉炭中，万物同一息。
明朝槁苗兴，农亩歌帝力。
次韵仲退对月感怀四首
徐瑞（宋代）

方池纳明月，坐看云影移。孤光动寒碧，一洗摇落悲。

耽耽吾丧我，役役子为谁。往来皆外物，妙质何曾亏。
读汉事
洪咨夔（宋代）

病禹逢沈骜，酣参事懦盈。
阴阳眠燮理，天地醉财成。
河岳瞢腾立，羲娥蹩躠行。
无人能唤醒，作意造升平。
仲冬十一日雪后登泰山绝顶放歌
许乃谷（清代）

泰山高高四千丈，拔地矗立青冥上。狂来直欲扪青冥，安得丹梯送吾往。

天风卷地浮云开，碧霞幻出金银台。雪花皑皑塞岩谷，长啸乱踏琼瑶来。

红门以上忽奇绝，峰峦黝赭镕寒铁。氤氲肤寸瀰山头，瞥眼云中一峰凸。

秦松汉柏枝交横，奔湍飞瀑声相迎。耸身入云失云影，烟耶雾耶空中行。

摩崖擘窠隐复见，模糊金碧梵王殿。同游三子何处来，咫尺闻声不相见。

掣锁直蹑南天门，石磴陡绝惊人魂。曈曈红日破空至，一洗漨浡开乾坤。

下视尘寰在何许，千山万山一齐俛。白云如海足下生，一色茫茫到天宇。

洪崖天半来拍肩，招呼更上日观巅。一杯明灭沧海水，九点隐约齐州烟。

嬴秦烈焰焚书史，丰碑屹立都无字。七十二代金泥封，灭没不知何处是。

吾侪游戏人世间，姓名岂必留尘寰。举头天外发奇想，御风而去何须还。
读方言
黄庭坚（宋代）

八月梨枣红，绕墙风自落。
江南风雨余，未觉衣衾薄。
壁虫忧寒风，催妇织衣著。
荒畦杞菊花，犹用充羹臛。
连日无酒饮，令人风味恶。
颇似扬子云，家贫官落魄。
忽闻輶轩书，涩读劳辅齶。
虚堂漏刻间，九土可领略。
愿多载酒人，喜我识字博。
设心更自笑，欲过屠门嚼。
往时抱经纶，待价一丘壑。
卜师非熊罴，梦相解靡索。
所欲吾未奢，傥使耕可获。
今年美牟麦，厨馔丰饼飥。
摩挲腹中书，安知非糟粕。
念奴娇
赵师律（宋代）

镜天露洗，荡仁风，满县正开桃李。无讼堂深晴画永，帘卷鹅山浓翠。吏散棠阴，鸟啼花用，箫鼓弦歌地。印封碧苏，笑谈无限清致。

佳会正属悬弧，十分蕉叶，共祝千秋岁。道骨仙风元自有，功业人间游戏。名覆金瓯，班联玉笋，行庆风云会。莲舟容与，此时归继仙裔。
方竹杖
刘过（宋代）

鹤骨风前瘦，龙姿雨后鲜。
锋棱四面峻，节操一生坚。
荷蓧行随适，看山倚最便。
从教方有碍，终不效规圆。